Jordan najavio konačno povlačenje iz košarke! (29/11/02) - 2002-11-29
"Ova će mi sezona u NBA ligi biti posljednja"
Michael Jordan je najavio da će mu ova sezona biti posljednja u profesionalnoj košarci. Jordan je jučer nakon treninga novinarima rekao da su šanse da će sljedeće sezone ponovno zaigrati u dresu Wizardsa “jednake nuli”. “Sada samo ispunjavam uvjete iz svojeg ugovora”, kazao je Jordan, koji je prošle godine potpisao dvogodišnji ugovor s Wizardsima, vrijedan 2,1 milijun dolara. Kako je rekao, sljedeće će se godine vratiti svojim dužnostima u upravi kluba. Jordan, koji će u veljači sljedeće godine navršiti 40 godina, donio je svojim povratkom pod koš novu energiju Wizardsima, sve dok ga ozljeda koljena, koja je tražila kirurški zahvat, nije natjerala na klupu. Ove sezone daje 16,6 koševa po utakmici, ali kako kaže, želi da se mlađi igrači Wizardsa, kao što su Kwame Brown, Juan Dixon i Jared Jeffries, razviju u ekipu koja će moći igrati u play-offu bez njega. Nakon prethodna dva povlačenja iz košarke, dok je igrao za Chicago Bullse, ipak se vratio na parket. Ovaj puta – kaže – povratka neće biti. Govoreći o svojoj ekipi, izrazio je uvjerenje da se još uvijek može plasirati u dogiravanje. Washington je izgubio pet od posljednjih sedam utakmica. Tijekom svoje 14 godina duge karijere u NBA ligi, pet je puta bio proglašen najboljim igračem lige, a najbolji strijelac lige bio je rekordnih deset puta. Sa Chicago Bullsima osvojio je šest puta naslov prvaka zemlje. Prvi puta se povukao iz košarke 1993, kada se odlučio posvetiti baseballu, ali se vratio pod koš već sljedeće godine. Drugi se puta povukao u siječnju 1999, a 2000. se ponovno vratio.